Kurríkulu Nasionál ba Pre-eskolár no Ensinu Báziku\n15 Fevreiru 2018. Atualiza 24 Setembru 2018.\nLink to this page in English. Link para esta página em português.\nMudansa foun ba Kurríkulu Nasionál?\nAkontesimentu foun sira (Marsu-Abril 2018)\nParlamentu rejeita mudansa iha kurríkulu sira (Agostu 2018)\nDokumentu Legál no Informasaun\nMateriál Kurríkulu nian\nIta-nia labarik sira nia esperiénsia iha eskola ohin-loron sei iha impaktu boot ba ita-nia nasaun nia futuru – labarik sira ne’ebé ohin-loron estudante, aban bainhira sei sai inan-aman, to’os-na’in, peskadór, manorin (mestre ka mestra), ema médiku, ema tékniku no ita-nia lideransa. Triste atu haree katak diskusaun públiku barak kona-ba asuntu ne’e nakonu ho liafuan politizadu sira envezde nakonu faktu no informasaun forte. La’o Hamutuk fó sai pájina ida-ne’e hodi ajuda ema atu bele envolve iha prosesu halo desizaun, fó opiniaun no halo polítika bazeia ba evidénsia ka faktu.\nFoin daudaun ne’e, iha asaun husi Ministériu atu muda elementu importante balu husi kurríkulu pre-eskolár no ensinu báziku. Nune’e mosu pergunta sériu oioin kona-ba prosesu halo lei edukasaun nian no hatudu nesesidade ba diskusaun luan hodi asegura katak lei no polítika sira sai sustentável, inkluzivu no suporta susesu eskolár labarik HOTU. Lei no polítika sira tenke bazeia ba realidade lokál no prátika di’ak liu, la’ós ba objetivu polítiku ka opiniaun indivíduu husi lider balu.\nSaida mak kurríkulu nasionál? Kurríkulu nasionál mak matadalan báziku ba:\nSaida mak manorin sira sei hanorin (konteúdu)\nOinsá sira sei hanorin (metodolojia no oinsá uza lian sira)\nTempu ba hanorin (karga oráriu)\nOinsá sira sei hatene se estudante sira aprende duni ka lae (avaliasaun).\nKurríkulu nasionál sei iha impaktu boot ba aprendizajen no matenek ba kada estudante iha Timor-Leste.\nDurante tinan tolu liubá, Ministériu Edukasaun implementa kurríkulu foun ba pre-eskolár no Ensinu Báziku síkulu dahuluk no daruak (to’o klase 6) tuir pasu neineik sira. Manorin sira hetan formasaun kona-ba prinsípiu, metodolojia, no oinsá uza gia ba profesór no livru sira ba estudante. La’o Hamutuk mak organizasaun lokál ida ne’ebé envolve iha konsultasaun liga ho kurríkulu, no hamutuk ho sira seluk, ami husu lider polítiku sira atu estuda didi’ak impaktu ba kualkér mudansa ba kurríkulu. Se halo mudansa, tenke asegura mudansa ne’e haforsa susesu husi prosesu hanorin no buka hatene, no la aumenta konfuzaun no inkonsisténsia iha prosesu implementasaun.\nLa’o Hamutuk espera katak pájina ne’e bele kontribui ba diskusaun sira-ne’ebé informadu liu; nune’e bele iha lei no polítika sira ne’ebé di’ak liu ba Timoroan hotu. Ami hanoin katak labele foka de’it ba asuntu lian, ne’ebé sai politizadu tebes, maibé tenke konsidera asuntu sira seluk ne’ebé liga mós ba susesu edukativu: konteúdu kurríkulu nian ne’ebé tenke relevante ba estudante sira nia moris; materiál didátika, formasaun no suporta ba manorin sira; metodolojia hanorin ne’ebé promove hanoin ne’ebé kritiku no kriativu; jestaun sala nian no eskola nian ne’ebé asegura iha akontabilidade; prioridade orsamentu nian, nst.\nIha loron 25 fulan-Janeiru, tinan 2018, loron ida molok Prezidente Repúblika Lu Olo disolve Parlamentu Nasional, Konsellu Ministrus (KM) hala’o Soromutu Estraordináriu. Iha soromutu ne’e, Ministériu Edukasaun no Kultura (MEK) aprezenta proposta atu halo alterasaun ba Dekretu-Lei rua husi 2015 ne’ebé liga ba kurríkulu nasionál pre-eskolár no ensinu báziku nian (to’o klase 6). Proposta ne’e hetan aprova husi Konseullu Ministrus.\nIha loron 30 fulan-janeiru, La’o Hamutuk ho ONG no indivíduu na’in-70 haruka karta preokupasaun ba Prezidente ne’ebé husu nia atu labele promulga alterasaun sira, tanba la haree evidénsia katak mudansa sira-ne’e sei fó benefísiu ba maioria estudante sira. Karta mós temi falta transparénsia no konsultasaun iha prosesu mudansa sira, no husu atu hetan enkontru ho Prezidente. Tuirmai, ami publika ami-nia preokupasaun sira liuhosi komunikadu imprensa no mós husu atu hasoru lideransa iha MEK.\nMaski ami, hamutuk ONG sira seluk, halo esforsu barak atu hetan asesu ba dokumentu sira alterasaun nian hodi bele fó komentáriu kle’an, maibé entidade sira-ne’ebé kaer dokumentu sira-ne’e la fó mai ami molok Prezidente promulga. Alterasaun Dekretu-Lei sira hetan publika iha Jornal da República iha loron 14 fulan-marsu. Hare iha kraik atu hetan Akontesimentu foun sira.\nIha tinan 2013, bazeia avaliasaun oioin, Ministériu Edukasaun deside atu lanza revizaun ba kurríkulu pre-eskolár no ensinu báziku nian, dahuluk atu halo iha rai-laran. Reforma ne’e ho planu atu hatan estudante sira nia falta boot iha kapasidade lee (2009 EGRA) no mós realidade katak labarik barak repete klase ka husik eskola sedu. Atu hasoru problema boot rua ne’e, Ministériu hakarak kurríkulu ida-ne’ebé bele 1) relevante no liga ho forte ba moris loroloron estudante sira nian no 2) uza metodolojia ne’ebé envolve estudante barak atu sira husu atu buka hatene rasik envezde sira rona no dekor de’it.\nMaski kurríkulu husi 2005 temi liafuan hanesan ‘ativu’, ‘sentradu ba alunu’ no ‘inklusivu’, maibé metodolojia atuál ne’ebé uza iha eskola sira mak sentradu ba mestre (manorin), kópia no dekor barak no halo dixiplina ho maneira komandu. Programa pilotajen ne’ebé UNICEF hahú ho Ministériu iha tinan 2009 hatudu katak metodolojia ‘child-friendly’ la’ós de’it bele uza, maibé efetivu tebes. To’o mós mestre, estudante no família gosta tebes. Entaun, reforma 2013 nian inklui Livru Planu Lisaun ba kada área kurrikulár (dixiplina) ba katak klase hodi sai matadalan ba formasaun no implementasaun kurríkulu nian. Ministériu deside atu la halo revizaun ba livru sira estudante nian tanba livru sira-ne’e mak propriedade husi kompañia imprime portugés, entaun halo revizaun no imprime fali sai komplikadu no karun. Nune’e, Ministériu deside atu livru estudante sira bele hetan halo rasik hodi Ministériu bele kontrola ba oin.\nEkipa reforma kurríkulu ne’e ho maizumenus ema na’in-40, no maioria husi sira profesór no profesóra ho esperiénsia no husi parte tomak rai Timor-Leste. Hamutuk ho konsultór(a) sira nasionál no internasionál, sira estuda realidade iha eskola sira, analiza kurríkulu atuál tempu ne’ebá, konsulta ho lider nasionál sira, ho membru sosiedade sivíl no peritu oioin, hodi finaliza Kurríkulu Nasionál ba Pre-eskolár no Ensinu Báziku Siklu Dahuluk no Daruak (mos Port.) iha tinan 2014. Livru rua ne’e sai matadalan oinsá manorin sira presiza hanorin, saida mak estudante sira presiza aprende – inklui valór, kapasidade no informasaun – no oinsá eskola sira bele avalia se estudante sira aprende ho di’ak ka lae?\nTuir mai, iha fulan-Juñu tinan 2014, Konsellu Ministrus diskute no aprova Matadalan ba Polítika Edukasaun Pre-eskolár nian no Dekretu-Lei rua ne’ebé estabelese Base Kurrikulár Nasionál to’o klase 6. Ministériu halo diálogu ho Prezidente, hafoin Prezidente promulga Dekretu Lei sira ne’ebé sai iha Jornál da República iha fulan-Janeiru 2015 (Dekretu-Lei N°3/2015 no Dekretu Lei N°4/2015). Implementasaun lei sira-ne’e hetan demora tanba Parlamentu hala’o prosesu apresiasaun ba Dekretu-Lei rua ne’e.\nMinistériu Edukasaun hahú implementasaun ba kurríkulu rua ne’e ba klase 1 no 2 iha tinan 2015; ba klase 3 no 4 iha tinan 2016, no ba klase 5 no 6 iha tinan 2017. Mudansa xave tolu mak hetan prioridade durante formasaun iha tinan 2015:\nUza metodolojia hanorin ne’ebé enkoraja estudante sira atu buka aprende, hanoin ho kle’an no halo ligasaun entre saida mak sira hatene ona ba konseitu no kapasidade foun sira. Manorin tenke valorize estudante sira nia esperiénsia, matenek, pergunta sira no kultura; la bele hanoin katak kakutak estudante sira nian mak mamuk no hein enxe de’it. Estudante sira sai sentru prosesu aprendizajen hodi sira mak bele buka no hetan resposta sira rasik liuhosi estratéjia oioin hanesan jogu sira ne’ebé hanorin, prátika sientífiku no entrevista oral. Tékniku sira-ne’e envolve estudante ho di’ak hodi sira la husik eskola sedu, no mós sai efetivu liu atu hanorin informasaun no kapasidade hanoin ho kle’an no krítiku.\nPromove dame no hakribi violénsia iha eskola laran no li’ur, liuhosi konteúdu sira lisaun nian no mós estratéjia foun sira oinsá halo jestaun sala hanorin. Liuhosi unidade estudu nian no lisaun sira iha parte kurríkulu tomak, manorin sira hanorin toleránsia, inkluzaun, rezolusaun konflitu no oinsá bele sai pás-na’in. Manorin sira hetan estratéjia foun sira oinsá bele kria ambiente sala hanorin ne’ebé seguru no nakonu respeitu ba ema hotu. Estudu barak hatudu katak violénsia fíziku nu’udar maneira halo dixiplina la ajuda estudante sira atu aprende ho di’ak no mós bele impaktu sira-nia vontade atu mai eskola.\nTetun sai lian dahuluk ba literasia iha klase 1 no 2, ho Portugés hetan introdús ho maneira oral de’it. Hahú iha klase 3, kapasidade sira ba lee no hakerek (Literasia) hetan transferénsia ba Portugés iha maneira ne’ebé klaru no sistemátiku. Tempu uza Portugés nu’udar lian instrusaun aumenta neineik hodi atinje matenek forte iha lian rua antes remata klase 6. Mudansa ne’e bazeia estudu barak kona-ba prosesu aprende lian, oinsá bele atinje susesu eskolár boot liu, no mós haree realidade ho lian iha Timor-Leste: Tuir dadus husi sensus 2015, 30% hosi labarik sira ho idade 5 to 9 ko’alia Tetun nu’udar lian dahuluk, no 0,08% (menus 1/10 husi 1%) hosi labarik sira ko’alia Portugés nu’udar lian dahuluk.\nHusi tinan 2014 to’o 2017, Ministériu Edukasaun elabora no prodús livru sira liu atus ida lima-nulu (150), inklui gia sira ba manorin, livru didátika ba estudante, atlas, livru istória barabarak iha Tetun no Portugés hodi haforsa estudante sira nia gosta lee. Dezenvolve mós materiál foun atu hanorin lia-Tetun liuhosi liga letra, sílaba no son sira hodi bele lee no hakerek ho di’ak, no livru gramátika ba Tetun no Portugés. Dezenvolve mós livru sira ho tópiku oioin ne’ebé importante hanesan istória Timor nian molok tempu koloniál, luta nasionál ba independénsia, ambiente naturál no oinsá bele proteje, halo to’os ba futuru sustentável, siénsia no matemátika iha moris loroloron nian, no oinsá bele kria relasaun sira ne’ebé kooperativu no iguál. Material seluk inklui kartáz, knananuk no video sira atu fasilita formasaun. (Ezemplu balu husi materiál ne’e iha kraik ne’e.)\nKada tempu feriadu entre tinan 2015 to’o tinan 2017 nia rohan, INFORDEPE (Institutu Nasionál ba Formasaun ba Dosente no Profisionál Edukasaun) hala’o formasaun ba kurríkulu foun ne’e. Tanba material barak ne’ebé xave ba implementasaun seidauk ba eskola tomak ka ba ho kuantidade la nato’on, liuliu ba klase 5 no 6, kurríkulu seidauk implementa ho kompletu.\nDurante tinan haat liubá, Timor-Leste iha Ministru Edukasaun haat, no parese mudansa sira iha lideransa no afiliasaun polítiku sai razaun ida ba mudansa sira iha polítika. Kurríkulu 2015 hetan apoiu forte husi Ministru Bendito dos Santos Freitas no Ministru Fernando ‘La Sama’ de Araujo, to’o nia hakotu-iis iha fulan-Juñu tinan 2015. Tuirmai iha tempu Ministru Antonio da Conceição nian, ofisiál balu husi Ministériu hahú atu kestiona kurríkulu. Iha tinan 2017, bainhira eleisaun prezidensiál no parlamentár la’o hela, da Conceição (kandidatu Prezidente tempu ne’ebá) hahú prosesu halo Kongresu Nasionál kona-ba Edukasaun. Lideransa Ministériu atuál temi rekomendasaun sira husi Kongresu ne’e (Port.) hodi justifika mudansa sira-ne’ebé hato’o ona ba Konsellu Ministrus, maibé observadór no partisipante balu kestiona oinsá prosesu prepara no deside rekomendasaun sira-ne’e.\nAkontesimentu foun sira (fulan-Marsu no fulan-Abril, 2018)\nHanesan deskreve iha karikatura parte liman loos Demokrasia depende ba asesu ba informasaun (klik atu hare boot liu), La’o Hamutuk no membru sira seluk husi Rede Advokasia ba Edukasaun hato’o karta preokupasaun no husu ba Prezidente atu labele promulga Dekretu-Lei sira-ne’e kona-ba polítika kurrikulár pre-eskolár no ensinu báziku nian molok iha tempu halo avaliasaun independente no konsidera sosiedade sivíl nia hanoin. Iha loron 1 fulan-Marsu, besik fulan ida hafoin karta ne’e sai, funsionáriu husi Palasiu Prezidensiál telefone ba La’o Hamutuk hodi hatán katak Prezidente kontente atu rona husi sosiedade sivíl, no sei la promulga lalais hodi bele estuda alterasaun sira no rona komentáriu ne’ebé tenke ho detaille, katak refere ba artigu ida-idak.\nLa’o Hamutuk esplika katak sosiedade sivíl la bele fó komentáriu ho detaille bainhira seidauk hetan asesu ba dokumentu ofisiál kona–ba alterasaun sira, maibé pedidu balu la hetan susesu. Ho ida ne’e, funsionáriu iha Palásiu haruka ba eskritóriu Konsellu Ministru sira hodi hetan dokumentu sira. Ami halo pedidu formál ba Konsellu Ministru sira no Gabinete Primeiru Ministru, maibé foin hetan dokumentu kompletu sira iha loron 16 fulan-Marsu, hafoin hatene Prezidente Repúblika promulga tiha semana ida molok iha loron 9 fulan-Marsu 2018, no sira publika ona iha Jornal da Republika iha loron 14 fulan-Marsu 2018.\nHafoin lee ho kuidadu no halo analíza jurídiku no rezumu ba mudansa sira, Rede Advokasia ba Edukasaun prepara petisaun ne’ebé detailladu atu rejeita Dekretu-Lei foun sira no husu partidu polítiku hotu suporta direitu konstitusionál atu Parliamentu atu halo apresiasaun ba Dekretu-Lei sira-ne’e. La’o Hamutuk mós prepara sumáriu husi petisaun boot hodi fahe ba jornál sira.\nLa’o Hamutuk sei kontinua atu atualiza informasaun iha pájina ne’e no kontente atu simu informasaun husi fonte hotu.\nParlamentu rejeita mudansa iha kurríkulu sira (fulan-Julhu no Agostu, 2018)\nArtigu 98 husi Konstituisaun RDTL fó direitu ba Parlamentu atu revee, tetu no suspende dekretu-lei sira ne’ebé promulga ona husi Prezidente Repúblika. Hodi hahú prosesu ne’e, tenke iha pedidu husi membru Parlamentu minimál 20% iha loron 30 nia laran hafoin publika dekretu-lei iha Jornal da Repúblika. Konstituisaun nota katak sasukat loron 30 ne’e “hasai tiha tempu suspensaun funsionamentu Parlamentu Nasionál nian.” Iha 11 Jullu, hafoin formasaun Parlamentu Konstituisional daualuk nian, hahú prosesu ofisiál apresiasaun parliamentáriu ba Dekretu-Lei N°3 and N°4/2018, ne’ebé halo alterasaun ba Kurríkulu Nasionál Pre-eskolár no Ensinu Báziku to’o hanesan soe kurríkulu ne’ebé eziste ona.\nIha 6 no 7 Agostu 2018, plenária regular Parlamentu foka ba tópiku ne’e. Maski deputadu/a husi partidu polítiku oioin ezije katak asuntu ne’e tenke bazeia ba saída mak di’ak liu ba labarik sira, no la’ós tuir polítika partidáriu, diskusaun la’o ho polarizasaun tuir liña partidáriu sira: deputadu/a sira ne’ebé suporta Governu foun (CNRT, PLP, Khunto, UDT/Fretilin Mudansa) ko’alia atu revoka Dekretu-Lei 2018 no sira husi opozisaun (Fretilin no PD) hasoru prosesu parlamentár no ho iróniku, kestiona halo mudansa iha lei hafoin iha mudansa iha governu.\nOinsá uza lian iha eskola mosu beibeik nu’udar tópiku iha diskusaun loron rua nian. Hanesan nota ona, opiniaun sira husi deputadu no deputadu sira tuir estriktamente liña partidu sira; membru sira husi opozisaun mak ezije atu Portugés mak domina no kestiona ‘projetu lian inan’ (referénsia klaru ba programa pilotu Edukasaun Multilinge Bazeia ba Lian Inan - EMBLI), maibé membru sira husi maioria enfatiza katak Kurríkulu sira husi 2015 fornese planu klaru atu hadi’a estudante sira nia susesu iha literasia no iha jerál ho lian rua ofisiál, Tetun no Portugés. NGO barak, inklui La’o Hamutuk, ne’ebé preokupa asuntu ne’e, observa diskusaun durante loron rua ne’e. Lian husi sosiedade sivíl hetan rona bainhira deputadu ida lee parte husi petisaun ne’ebé rejeita Dekretu-Lei 2018 sira, husi Rede ONG Advokasia ba Edukasaun husi fulan-Abril.\nBainhira iha vota atu rejeita Dekretu-Lei rua 2018 ne’e, member hotu husi Fretilin no PD sai nu’udar protesta. Sura vota finál mak 36 favór, 0 kontra, no abstensaun ida (husi PUDD, ne’ebé la hili atu tuir de’it sorin governu ka opozisaun). Iha loron 10 Agostu 2018, Rezolusaun sira publika iha Jornal da Repúblika no sai ofisiál ona. Rezolusaun sira-ne’e istóriku tanba dala dahuluk katak Parlamentu uza Artigu 98 hodi revoka dekretu-lei.\nLa’o Hamutuk haree Artigu 98 nu’udar parte husi sistema hetan balansu ho kbiit sira husi órgaun soberania haat Timor-Leste nian: Prezidente, Parlamentu, Governu no Tribunal. Ami espera katak membru Parlamentu hotu bele komprende direitu Konstituisional ne’e no uza bainhira relevante.\nAmi kontente haree Dekretu-Lei 2015 kontinua en vigora no espera Ministériu Edukasaun sei iha orsamentu no kapasidade atu jere implementasaun kurríkulu sira ho kompletu no loloos. Ami lamenta divizaun partidáriu no inkapasidade atu diskute ho konstrutivu, liuliu kona-ba asuntu lian iha eskola sira. Ami enkoraja partidu polítiku hotu no indivíduu sira atu estuda tan polítika no peskiza liga ho edukasaun iha Timor-Leste, hodi diskusaun sira bele bazeia dadus, la’ós bazeia esperiénsia ka opiniaun pesoál de’it.\nDokumentu legal no informasaun sira (Iha orden kronolojiku hahu husi uluk ba oin. Hotu iha Tetun maske lingua seluk indika.)\nKomunikadu Imprensa husi Konsellu Ministrus, 17 Juñu 2014\nKurríkulu Nasionál ba Pre-eskolár 2014\nKurríkulu Nasionál Ensinu Báziku Siklu dahuluk no daruak 2014 (mós Port.)\nDekretu-Lei N°3 no N°4/2015 (Port.), Jan 2015\nEvaluation of UNICEF Child-Friendly Schools (Ingles) 2015\nKomunikadu Imprensa kona-ba Kongresu Nasional Edukasaun, Maiu 2017\nRekomendasaun sira husi Kongresu Nasional Edukasaun (Port.), Maiu 2017\nKomunikadu Imprensa Konsellu Ministrus, 25 Jan 2018\nLUSA: Governo timorense altera decretos polémicos sobre línguas maternas mas reforça português (Ing/Port), 25 Jan 2018\nKomunikadu imprensa husi LH no NGO sira seluk, 8 Fev 2018\nDekretu-Lei 3/2018 no 4/2018 muda kurríkulu (Port.) 14 Mar 2018\nAnalize Juridiku dekretu-lei foun rua, 20 Mar 2018\nRezumu Analize Juridiku dekretu-lei foun rua, 20 Mar 2018\nKomunikadu imprensa husi NGO sira kona-ba petitisaun, 9 Abr 2018\nLH Blog: Aprende husi pasadu hodi konstrui polítika edukasaun, 19 Abr 2018\nRezolusaun Parlamentariu 8/2018 no 9/2018 ne'ebe kansela Dekretu-Lei 3/2018 no 4/2018 (Port.), 10 Ago 2018\nEzemplu balu husi kurríkulu 2015 nian:\nUnidade Siénsia Naturál (Livru Planu Lisaun ba Klase 3) 2 MB ezemplu 'Dudu no Dada' (Livru tomak ho pajina 829, 15 MB)\nAntolojia Klase 3 nian (Bilinge Port/Tet, 17 MB)\nPortuguês Meu Klase 3 no 4 (Tetun no Port., 6 MB)\nHaree ba Lalehan livru biblioteka Klase 3-6 (Tetun, 2 MB)\nLivru Dalen Tetun (Literasia) Klase 5 (3 MB)\nLivru Ezersísiu Matemátika Klase 5 (Bilinge Port/Tet, 2 MB)\nUnidade Siénsia Sosiál (Livru Planu Lisaun ba Klase 6, Tetun no Port. 1 MB ezemplu 'Independénsia' (Livru tomak ho pajina 366, 12 MB)\nUm Mundo de Histórias Klase 6 (Port. 11 MB)\nKnananuk Alfabetu Tetun (3MB MP3) (uza múzika ‘Toos-na’in’ husi Ego Lemos) mos Video iha YouTube\nCancão Alfabeto Portugés (2 MB MP3) (uza múzika ‘Ba ne’ebé’ husi Domingos Alves)\nVideo To’os eskolár tama ba kurríkulu nasionál (YouTube)